ระเบียบสำนักงานกลางชั่งตวงวัด ว่าด้วยหลักเกณฑ์ วิธีการและเงื่อนไขการทดสอบต้นแบบมาตรวัดปริมาตรน้ำ พ.ศ. 2551

ระเบียบสำนักงานกลางชั่งตวงวัด
ระเบียบสำนักงานกลางชั่งตวงวัด
ว่าด้วยหลักเกณฑ์
วิธีการและเงื่อนไขการทดสอบต้นแบบมาตรวัดปริมาตรน้ำ
พ.ศ.
๒๕๕๑
 

เพื่อให้มาตรวัดปริมาตรน้ำที่ผลิตหรือนำเข้ามาในราชอาณาจักรมีความคงทนถาวรและไม่เป็นเครื่องมือของการฉ้อโกงได้สะดวก
จึงเห็นเป็นการสมควรและจำเป็นให้มีการทดสอบต้นแบบมาตรวัดปริมาตรน้ำตามหลักเกณฑ์
วิธีการและเงื่อนไขตามที่สำนักงานกลางชั่งตวงวัดกำหนด

อาศัยอำนาจตามความในมาตรา ๖ (๕)
แห่งพระราชบัญญัติมาตราชั่งตวงวัด พ.ศ. ๒๕๔๒ และข้อ ๙
แห่งกฎกระทรวงกำหนดเครื่องวัดที่อยู่ในบังคับแห่งพระราชบัญญัติมาตราชั่งตวงวัด พ.ศ.
๒๕๔๒ ชนิด ลักษณะ รายละเอียดของวัสดุที่ใช้ผลิต
อัตราเผื่อเหลือเผื่อขาดและคำรับรองของเครื่องชั่งตวงวัด
และหลักเกณฑ์และวิธีการจดทะเบียนเครื่องหมายเฉพาะตัว พ.ศ. ๒๕๔๖
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
อธิบดีกรมการค้าภายในจึงออกระเบียบไว้ ดังต่อไปนี้

ข้อ ๑
ระเบียบนี้เรียกว่า ระเบียบสำนักงานกลางชั่งตวงวัด
ว่าด้วยหลักเกณฑ์ วิธีการและเงื่อนไขการทดสอบต้นแบบมาตรวัดปริมาตรน้ำ พ.ศ. ๒๕๕๑

ข้อ ๒[๑]
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓
ในระเบียบนี้
ต้นแบบมาตรวัดปริมาตรน้ำ หมายความว่า
ตัวอย่างหรือต้นแบบ มาตรวัดปริมาตรน้ำที่ผลิตหรือนำเข้ามาในราชอาณาจักรตามรุ่น
อัตราการไหลระบุ ชั้นความเที่ยงของการวัด

ข้อ ๔
ในกรณีที่เห็นว่ามีความจำเป็นให้พนักงานเจ้าหน้าที่ดำเนินการทดสอบต้นแบบมาตรวัดปริมาตรน้ำที่พร้อมสำหรับการตรวจสอบและให้คำรับรอง
ตามรุ่น อัตราการไหลระบุชั้นความเที่ยงของการวัด อย่างละ ๔ เครื่อง
หากมีการผลิตหรือนำเข้ามาตรวัดปริมาตรน้ำมีจำนวนน้อยกว่า ๔ เครื่องให้ทดสอบทั้งหมด

ข้อ ๕
การทดสอบต้นแบบมาตรวัดปริมาตรน้ำให้เป็นไปตามหลักเกณฑ์
วิธีการและเงื่อนไขที่กำหนดประกอบด้วยการตรวจสอบลักษณะทั่วไป
การทดสอบมาตรฐานความเที่ยง และการทดสอบความคงทนถาวร

ข้อ ๖
ให้มีการตรวจสอบลักษณะทั่วไปของมาตรวัดปริมาตรน้ำเกี่ยวกับส่วนแสดงค่าขั้นหมายมาตรา
เครื่องหมายเฉพาะตัว ชื่อหรือเครื่องหมายการค้า รุ่น เลขลำดับประจำเครื่อง
อัตราการไหลระบุ ชั้นความเที่ยงของการวัด ปีที่ผลิต
เครื่องหมายแสดงทิศทางของกระแสน้ำ และค่าความดันใช้งานสูงสุด

ข้อ ๗
การทดสอบมาตรฐานความเที่ยงของมาตรวัดปริมาตรน้ำ
ให้ทดสอบความเที่ยงของการส่งจ่ายน้ำของมาตรวัดปริมาตรน้ำตามขนาด
อัตราการไหลระบุอัตราการไหลเปลี่ยนช่วง และอัตราการไหลต่ำสุด
โดยใช้ปริมาตรทดสอบอย่างน้อยที่สุดตามที่กำหนดในตารางชั้นความเที่ยงของการวัด ชั้น
A ชั้น B หรือ ชั้น C
ท้ายระเบียบนี้
ความเที่ยงของการส่งจ่ายน้ำของมาตรวัดปริมาตรน้ำเมื่อเทียบกับถังบรรจุน้ำที่ใช้ตรวจสอบปริมาตรน้ำต้องมีความคลาดเคลื่อนไม่เกินอัตราเผื่อเหลือเผื่อขาดที่กำหนดในตารางชั้นความเที่ยงของการวัด

ข้อ ๘
การทดสอบความคงทนถาวร
(๑) การทดสอบการคงทนความดัน
ให้ทดสอบโดยใช้ความดันอย่างน้อย ๑,๐๐๐ กิโลพาสคัล
และคงความดันอย่างต่อเนื่องเป็นเวลาไม่น้อยกว่า ๑ นาที
มาตรวัดปริมาตรน้ำต้องไม่รั่วซึมและไม่ทำให้รูปร่างมาตรวัดปริมาตรน้ำเปลี่ยนไป
(๒) การทดสอบความดันสูญเสียของน้ำ
ให้ทดสอบโดยหาความดันสูญเสียของน้ำที่ไหลผ่านมาตรวัดปริมาตรน้ำตามขั้นตอนดังต่อไปนี้
ก. ติดตั้งเครื่องวัดความดัน จำนวน ๒ เครื่อง
ให้มีระยะห่างกันเท่ากับความยาวของมาตรวัดปริมาตรน้ำเป็นอย่างน้อย
ข. ขณะยังไม่ติดตั้งมาตรวัดปริมาตรน้ำ
ให้หาความดันสูญเสียของน้ำที่ไหลผ่านท่อที่มีระยะห่างกันเท่ากับระยะห่างตาม ก.
ที่อัตราการไหลต่ำสุดและอัตราการไหลสูงสุดของมาตรวัดปริมาตรน้ำที่จะทำการทดสอบ
ค. เมื่อติดตั้งมาตรวัดปริมาตรน้ำ
ให้หาความดันสูญเสียของน้ำที่ไหลผ่านที่อัตราการไหลต่ำสุดและอัตราการไหลสูงสุด
ง. หาค่าความแตกต่างของความดันสูญเสียของน้ำตาม
ข. และ ค.
จ.
ความแตกต่างของความดันสูญเสียของน้ำต้องไม่เกิน ๒๕ กิโลพาสคัล
ที่อัตราการไหลต่ำสุด และความแตกต่างของความดันสูญเสียของน้ำต้องไม่เกิน ๑๐๐
กิโลพาสคัล ที่อัตราการไหลสูงสุด
(๓) การทดสอบความสามารถป้องกันสนามแม่เหล็ก
ในกรณีที่มาตรวัดปริมาตรน้ำขับเคลื่อนด้วยแม่เหล็ก
ให้ทดสอบโดยติดตั้งแม่เหล็กที่มีความเข้มของสนามแม่เหล็ก
๕,๐๐๐
เส้นต่อตารางเซนติเมตร ทั้งนี้ ให้แต่ละเครื่องติดตั้งแม่เหล็กเพียงตำแหน่งเดียวเรียงตำแหน่งด้านซ้ายหรือด้านขวา
หรือด้านบน หรือด้านล่าง สลับกันไป หลังจากนั้นจึงทำการทดสอบความเที่ยงของการส่งจ่ายน้ำของมาตรวัดปริมาตรน้ำตามขนาด
อัตราการไหลระบุ อัตราการไหลเปลี่ยนช่วง และอัตราการไหลต่ำสุด
โดยใช้ปริมาตรทดสอบอย่างน้อยที่สุดตามที่กำหนดในตารางชั้นความเที่ยงของการวัดชั้น A
ชั้น B หรือ ชั้น C ท้ายระเบียบนี้
ความเที่ยงของการส่งจ่ายน้ำของมาตรวัดปริมาตรน้ำเมื่อเทียบกับถังบรรจุน้ำที่ใช้ตรวจสอบปริมาตรน้ำต้องมีความคลาดเคลื่อนไม่เกินอัตราเผื่อเหลือเผื่อขาดที่กำหนดในตารางชั้นความเที่ยงของการวัด

ข้อ ๙
มาตรวัดปริมาตรน้ำที่ผ่านการตรวจสอบลักษณะทั่วไปตามข้อ
๖ การทดสอบมาตรฐานความเที่ยงตามข้อ ๗ และการทดสอบความคงทนถาวรตามข้อ ๘ แล้ว
ถือว่าเป็นมาตรวัดปริมาตรน้ำที่ผ่านการทดสอบ

ข้อ ๑๐
ให้พนักงานเจ้าหน้าที่แจ้งผลการทดสอบต้นแบบมาตรวัดปริมาตรน้ำตามรุ่น
อัตราการไหลระบุ
ชั้นความเที่ยงของการวัดของมาตรวัดปริมาตรน้ำที่ทำการทดสอบให้ผู้ประกอบธุรกิจผลิตหรือนำเข้ามาตรวัดปริมาตรน้ำทราบภายในสิบห้าวันทำการนับแต่วันที่ทดสอบแล้วเสร็จ

ข้อ ๑๑
ให้อธิบดีกรมการค้าภายในเป็นผู้รักษาการตามระเบียบนี้


ประกาศ
ณ วันที่ ๑๘ กันยายน พ.ศ. ๒๕๕๑
ยรรยง
พวงราช
อธิบดีกรมการค้าภายใน
[เอกสารแนบท้าย]

๑. ตารางชั้นความเที่ยงของการวัด
ชั้น A
๒. ตารางชั้นความเที่ยงของการวัด
ชั้น B
๓. ตารางชั้นความเที่ยงของการวัด
ชั้น C

(ดูข้อมูลจากภาพกฎหมาย)











วัชศักดิ์/ผู้จัดทำ
๑๕
ตุลาคม ๒๕๕๑

[๑] ราชกิจจานุเบกษา
เล่ม ๑๒๕/ตอนพิเศษ ๑๖๕ ง/หน้า ๑๑/๑๓ ตุลาคม ๒๕๕๑